Nga jye komà kjoa̱ koi,
Jesús kiìko̱ xi̱ta̱ xi kotaꞌyàtꞌaà‑la̱ ján nangui Judea;
ya̱á tsibìtsa̱jna chiba na̱chrjein nga kisꞌiìn bautizar xi̱ta̱.
Juan ti̱koa̱ kisꞌiìn bautizar xi̱ta̱ ya̱ na̱xa̱ndá Enón,
jngoò i̱ꞌnde xi chrañàtꞌaà‑la̱ ya̱ na̱xa̱ndá Salim,
koií kjoa̱‑la̱ i̱ꞌnde jè tjín jchán nandá.
Jñà xi̱ta̱,
ya̱á ijchòkon Juan nga komà bautizar.
Na̱chrjein koi,
ti̱kjꞌeè nda̱yá fìsꞌen Juan.
Jñà xi̱ta̱ xi kotaꞌyàtꞌaà‑la̱ Juan ko̱ jngoò xi̱ta̱ judío tsohótiya‑ne kjo̱tíxoma‑la̱ xi̱ta̱ judío xi xkón tjín kósꞌín matsjeèya‑ne xi̱ta̱.
Kiì jñà xi̱ta̱ ñánda tíjna Juan,
kitsò‑la̱:
―Maestro,
jè xi̱ta̱ xi ijchòkoi̱i ján xijngoaà xa̱jngá nandá Jordán,
jè xi̱ta̱ xi ji̱ kitsꞌiì ꞌén i̱tꞌaà tsꞌe̱,
i̱ꞌndei̱ ti̱koa̱ tísꞌín bautizar;
sa̱á jé fìtji̱ngui‑la̱ ngatsꞌiì xi̱ta̱.
Kiìchja̱ Juan,
kitsò:
―Ni̱mé xi sꞌe̱‑la̱ xi̱ta̱ tsà mì jè sobà Nainá tsjá‑la̱.
Jñò,
ndaà tíjiìn‑nò koni sꞌín kixan‑nò nga mìtsà ꞌa̱n xi Cristo;
ꞌa̱n‑ná xi kinìkasén ítjòn‑na i̱tꞌaà tsꞌe̱ xi̱ta̱ jè.
Jè xi̱ta̱ xꞌi̱n xi sa̱ kòbixan,
tíjna chjo̱ón‑la̱;
jè amigo‑la̱ xi kòbixan síjnatꞌaà chrañà‑la̱ nga tíꞌnchré‑la̱ koni sꞌín tíchja̱.
Tsja jchán ma‑la̱ kꞌe̱ nga ꞌnchré‑la̱ xi̱ta̱ xi sa̱ kòbixan.
ꞌA̱n,
kꞌoa̱á ti̱sꞌín matsja‑na kꞌe̱ nga ꞌnchrè koni sꞌín tísꞌín xi̱ta̱ jè.
Xi̱ta̱ jè,
mochjeén‑né nga kàtasijna ítjòn.
ꞌA̱n,
kósi̱jna tji̱ngui‑ná.
’Jè xi nchrobá‑ne ngajmiì,
jè tíjna ítjòn‑la̱ ngatsꞌiì xi̱ta̱.
Jè xi i̱ i̱sòꞌnde tsꞌe̱,
xi̱ta̱ i̱sòꞌnde‑né,
ko̱ jñà ꞌén xi chja̱ kjoa̱ tsꞌe̱ i̱sòꞌnde‑né.
Ta̱nga jè xi ngajmiì nchrobá‑ne,
jè tíjna ítjòn‑la̱ ni̱ta̱ yá‑ne.
Jè tsjá ꞌén mé xi kijtseè ko̱ mé xi kiìꞌnchré.
Ta̱nga ꞌén xi tsjá,
ni̱yá xi mokjeiín‑la̱ koni sꞌín tsò.
Ta̱nga jè xi̱ta̱ xi mokjeiín‑la̱ ꞌén xi chja̱,
jè tsjá ꞌén nga Nainá,
nguì ꞌén kixi̱í xi chja̱.
Xi̱ta̱ xi Nainá kisìkasén,
ꞌén‑la̱ Nainá chja̱,
nga mìkiì fehetꞌaà koni sꞌín síxájiìn ini̱ma̱‑la̱ jè ngaꞌñó xi tjín‑la̱ Ini̱ma̱ Tsjeè‑la̱ Nainá.
Na̱ꞌèn‑ná tsjakeé Kiꞌndí‑la̱;
jè kisìnga̱tsja yije ni̱ta̱ mé kjoa̱‑ne.
Jè xi mokjeiín‑la̱ koni tsò ꞌén xi chja̱ Kiꞌndí‑la̱ Nainá,
tjín‑la̱ kjoa̱binachon ni̱ta̱ kjé‑ne.
Ko̱ jè xi mìkiì mokjeiín‑la̱ mìkiì kíjnakon ini̱ma̱‑la̱;
kjo̱ꞌin si̱nè‑la̱ xi kjo̱jti‑la̱ Nainá.